Torsdag fortsætter afhøringerne i Minkkommissionen, og dagens eneste vidne er statsminister Mette Frederiksen. Hun skal afhøres, fordi Minkkommissionen skal afgøre, om der manglede lovhjemmel, da regeringen besluttede, at alle 17 millioner mink skulle aflives i november sidste år. Op til Mette Frederiksens afhøring klokken 9 er der varslet demonstrationer foran Frederiksberg Byret. Senest er blandt andre sundhedsminister Magnus Heunicke, finansminister Nikolai Wammen og justitsminister Nick Hækkerup blevet afhørt i sagen. Men selvom der har været over 50 afhøringer i i Minkkommissionen, er dagens afhøring den mest imødesete og spændende. Det fortæller TV 2s politiske redaktør Hans Redder. Problemer for statsministerens personlige troværdighed Han påpeger, at Mette Frederiksen har spillet en ret interessant og markant rolle i forløbet op til og i ugerne efter minkaflivningerne. Det var også hende, der stod i spidsen for det afgørende pressemøde. Og så var hun mødeleder aftenen inden, hvor beslutningen blev truffet i regeringens koordinationsudvalg. - Sagen har skabt problemer for statsministeren og hendes egen personlige troværdighed. Socialdemokraterne ligger dårligere i målingerne, end de har gjort tidligere. Derfor er der meget på spil for Mette Frederiksen, når hun skal afhøres, siger Hans Redder. Nye oplysninger er tidligere kommet frem under afhøringerne Vi skal indstille os på en lang dag i Retten på Frederiksberg, vurderer TV 2s politiske kommentator. Det helt centrale spørgsmål, som kommissionen vil kræve svar på, er, hvornår Mette Frederiksen vidste, at der manglede lovhjemmel til den beslutning, man traf. - Selvom vi i udgangspunktet ved, hvad hun kommer til at sige, så er der mange gange tidligere kommet interessante oplysninger frem under afhøringerne. Mails og sms'er. Oplysninger, som stiller sagen i et andet lys og tilføjer nye perspektiver til, hvad der egentlig foregik i de travle og kaotiske dage, hvor den skelsættende beslutning om at lukke et helt erhverv blev truffet, siger Hans Redder. Se TV2 Nords dokumentar fra d. 18. november 2020
Flere demonstrationer er varslet, når statsministeren skal afhøres.